Oswald Gracias
**Oswald Gracias** (s. 24. joulukuuta 1944 Mahim, Bombay) on intialainen roomalaiskatolinen arkkipiispa ja kardinaali. Hän on toiminut Bombayn roomalaiskatolisen arkkihiippakunnan johdossa vuodesta 2006 ja kardinaalina 2013. Hänellä on tohtorintutkinto kanonisesta oikeudesta Rooman paavillisesta yliopistosta Pontificia Università Urbanianasta. Hän on myös opiskellut oikeustiedettä Pontificia Università Gregoriana -yliopistossa.

Gracias vihittiin papiksi joulukuussa 1970, jonka jälkeen hän avusti Panshedpurin piispaa vuosina 1971–1976. Vuonna 1976 hän oli myös apulaispappina Pyhän sydämen kirkossa Mumbaissa. Vuonna 1982 hän aloitti Bombayn arkkipiispan sihteerinä ja kanslerina. Hän jatkoi kanslerin tehtävää vuoteen 1997, jolloin hänet nimitettiin Bladian titulaaripiispaksi ja Bombayn apulaispiispaksi. Kolme vuotta myöhemmin hänet nimitettiin Agran arkkipiispaksi ja vuonna 2006 Bombayn arkkipiispaksi. Hän toimi latinalaista riitusta seuraavan Intian katolisten piispojen konferenssin (engl. *Conference of Catholic Bishops of India), CCBI*) puheenjohtajana 2013–2019. Hän on johtanut myös toista Intian katolisten piispojen järjestöä (engl. *(Catholic Bishops' Conference of India), CBCI*) useita kausia vuodesta 2010 lähtien. Intialaisjärjestöjen lisäksi hän toimi Aasian piispainkokousten federaation puheenjohtajana 2010–2019. Vuoden 2013 konklaavin aikana National Catholic Reporterissa arvioitiin Graciasin olleen potentiaalinen ehdokas seuraavaksi paaviksi. Perusteluina pidettiin hänen kielitaitoisuuttaan, kansainvälistä ja diplomaattista osaamistaan sekä ansioitaan Intian kirkon johtajana. Italiaa opiskeluajoiltaan osaava Gracias nähtiin maltillisena ehdokkaana, joka on tuonut esiin neuvottelutaitojaan keskustellessaan hindujohtajien kanssa. Hänet valittiin yhdeksi paavi Franciscuksen kahdeksasta neuvonantajasta.

Gracias pakotettiin vuonna 2019 myöntämään osana paavin kutsumaa seksuaalista hyväksikäyttöä käsittelevää konferenssia, että hän on itsekin epäonnistunut asian hoidossa. Hän myönsi ettei kutsunut poliisia välittömästi vuonna 2015, jolloin eräs perhe väitti poikansa tulleen papin raiskaamaksi. Britannian yleisradion tutkinnan mukaan Gracias matkasi Roomaan ilmoittamatta asiasta poliisille ja soitti sen sijaan piispalle keskustellakseen asiasta. Kirkollisena johtajana Gracias on puhunut dalitien kokemaa syrjintää vastaan. Hän ilmaisi halunsa saada kastittomia jopa kirkon korkeimpiin asemiin, jotta kaikki näkisivät kirkon olevan tasa-arvoinen.

Lähteet
-------

1. 1 2 3  Kardinaalibiografia: GRACIAS Card. Oswald *Vatikaani*. Viitattu 30.9.2021. (englanniksi)
2. ↑  Gomes, Robin: India’s Latin-rite bishops elect new office bearers *Vatican News*.  12.1.2019. Viitattu 30.9.2021.
3. ↑  Archbishop of Bombay becomes CBCI president *The Hindu*.  9.2.2018. Viitattu 30.9.2021. (englanniksi)
4. ↑  Sainsbury, Michael: Myanmar cardinal to focus on peacebuilding as he takes over helm of FABC *Crux Now*.  12.1.2019. Viitattu 5.10.2021. (englanniksi)
5. ↑  Allen jr, John L.: Papabile of the Day: The Men Who Could Be Pope *National Catholic Reporter*.  10.3.2013. Viitattu 30.9.2021.
6. ↑  Indian cardinal Oswald Gracias among Pope Francis' team of eight advisers to revamp Vatican bureaucracy *NDTV*.  13.4.2013. Viitattu 30.9.2021. (englanniksi)
7. ↑  Withnall, Adam: Oswald Gracias: Indian cardinal ‘tipped to be next pope’ forced to admit failings on eve of sex abuse summit *Independent*.  21.2.2019. Viitattu 30.9.2021. (englanniksi)
8. ↑  Carvalho, Nirmala: Indian Church admits Dalits face discrimination *Crux Now*.  24.3.2017. Viitattu 30.9.2021. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Yhdysvallat

 |
|  |
| Muut | 
* IdRef

 |

 |